section_heading: Zapadna Afrika (travanj 1721.-siječanj 1722.)
paragraph_text: Roberts je tada krenuo prema Sierra Leoneu, gdje je stigao 12. lipnja. Ondje mu je rečeno da se dva broda Britanske mornarice, HMS Swallow i HMS Weymouth, koji su otplovili pred kraj travnja, planiraju vratiti prije Božića. Dana 8. kolovoza Roberts je osvojio dva velika broda kod Poin Cestosa (danas rijeka Cess u Liberiji). Jedan od njih je bila fregata Onslow, koja je prevozila vojnike za Cape Coast Castle. Velik broj vojnika želio se pridružiti piratima što je na kraju prihvaćeno, ali kako su imali malo iskustva s plovidbom, dobili su samo četvrtinu udjela u plijenu. Onslow je preuređen da postane četvrti Royal Fortune. U studenom i prosincu pirati su čistili trupove svojih brodova pokraj rta Lopez i otoka Annobon. Sutton je zamijenio Skyrmea kao kapetan Rangera. Zarobili su nekoliko brodova u siječnju 1722., a zatim uplovili u luku Ouidah s istaknutim crnim piratskim zastavama. Svih jedanaest brodova u sidrištu je odmah spustilo zastave u znak predaje.